Sepiester Ramey Short in ongeluk Ramey Short se voertuig ná die ongeluk. Foto: Facebook Die akteur Ramey Short, wat bekendheid verwerf het vir sy rol as dr. Quinton Meyer in die sepie Binnelanders, het Woensdag in die vroeë oggendure ŉ noue ontkoming gehad toe hy in die Paarl, Wes-Kaap ŉ trop perde getref het. Short het later op sy Facebook-blad geskryf hy was op pad huis toe, toe die ongeluk plaasgevind het. “Dit was donker. Die polisie het ŉ trop perde probeer verjaag wat in die aankomende verkeer se kant van die pad gestaan het,” het hy geskryf. “ŉ Trop perde het van my regterkant af voor my motor ingehardloop en ek het vier doodgery.” Short het gesê die ongeluk kon baie erger gewees het en die perde het, gelukkig vir hom, bo-oor sy motor gegaan en nie deur die voorruit gekom nie. Hy is vol lof vir die Paarl-polisie wat hom ná die ongeluk bygestaan het. Ramey Short. Foto: Facebook “Ek het gelukkig niks oorgekom nie. Dit is genade van die groot Man daar bo. Die lewe is kort, so maak reg wat verkeerd is en laat weet jou geliefdes en vriende jy is lief vir hulle,” het hy bygevoeg. Short het almal bedank vir hul boodskappe van bemoediging en ondersteuning. Kapt. Louise du Plessis, polisiewoordvoerder, het die ongeluk aan Maroela Media bevestig. “Die ongeluk het omstreeks 01:00 op die R44 in die rigting van Wellington plaasgevind,” het Du Plessis gesê. “ŉ Trop van ongeveer sewe perde het op die pad galop. Die perde het voor die bestuurder van ŉ swart BMW X5 in beweeg. Hy het probeer om die perde te vermy, maar het die trop getref en daarna teen ŉ heining gebots.” Sy het gesê die bestuurder is ongedeerd en niemand anders is tydens die voorval beseer nie. “Dit is in die stadium nog nie bekend aan wie die perde behoort, of hoe hulle in die pad beland het nie. Die polisie ondersoek geen kriminele saak nie,” het sy bygevoeg.